CELEX: 62019CN0743
Language: el
Date: 2019-10-09 00:00:00
Title: Υπόθεση C-743/19: Προσφυγή της 9ης Οκτωβρίου 2019 – Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης

25.11.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/35
            
         
      Προσφυγή της 9ης Οκτωβρίου 2019 – Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης
      (Υπόθεση C-743/19)
      (2019/C 399/41)
      Γλώσσα διαδικασίας: η ιταλική
      
         Διάδικοι
      
      
         Προσφεύγον: Ευρωπαϊκό Κοινοβούλιο (εκπρόσωποι: L. Visaggio, Ι. Αναγνωστοπούλου, C. Biz)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Το προσφεύγον ζητεί από το Δικαστήριο:
      
                  —
               
               
                  να ακυρώσει την απόφαση (ΕΕ) 2019/1199 της 13ης Ιουνίου 2019 (1)·
               
            
                  —
               
               
                  να καταδικάσει το καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με τον πρώτο λόγο, το Ευρωπαϊκό Κοινοβούλιο προβάλλει την αναρμοδιότητα του εκδότη της προσβαλλόμενης αποφάσεως, είτε πρόκειται για το Συμβούλιο είτε για το σύνολο των κρατών μελών, σχετικά με τον καθορισμό της έδρας της Ευρωπαϊκής Αρχής Εργασίας. To Κοινοβούλιο ισχυρίζεται ειδικότερα τα εξής:
      το άρθρο 341 ΣΛΕΕ δεν συνιστά πρόσφορη νομική βάση για τον καθορισμό της έδρας των οργανισμών της Ένωσης όπως είναι οι αποκεντρωμένοι οργανισμοί. Εν προκειμένω, η Ευρωπαϊκή Αρχή Εργασίας ιδρύθηκε από τον νομοθέτη της Ένωσης με τον κανονισμό (ΕΕ) 2019/1149 (2) με βάση τα άρθρα 46 και 48 ΣΛΕΕ και μέσω της συνήθους νομοθετικής διαδικασίας. Κατά την κρίση του Ευρωπαϊκού Κοινοβουλίου, με βάση το άρθρο 341 δεν μπορεί να αφαιρεθεί από τον νομοθέτη της Ένωσης, ο οποίος ίδρυσε την Ευρωπαϊκή Αρχή Εργασίας, η εξουσία λήψεως αποφάσεως σχετικά με τον καθορισμό του τόπου της έδρας της εν λόγω Αρχής, και να ανατεθεί η εν λόγω εξουσία στα κράτη μέλη και, ως εκ τούτου, η εν λόγω διάταξη δεν μπορεί να χρησιμεύσει ως έγκυρη νομική βάση για την προσβαλλόμενη απόφαση.
      Με τον δεύτερο λόγο, ο οποίος προβάλλεται επικουρικώς και για την απίθανη περίπτωση στην οποία το Δικαστήριο ενδεχομένως κρίνει ότι το άρθρο 341 ΣΛΕΕ συνιστά πρόσφορη νομική βάση για την προσβαλλόμενη απόφαση, το Ευρωπαϊκό Κοινοβούλιο επικαλείται την παντελή έλλειψη αιτιολογίας της προσβαλλόμενης αποφάσεως. Το Ευρωπαϊκό Κοινοβούλιο διατείνεται ότι η προσβαλλόμενη απόφαση ως νομική πράξη της Ένωσης υπόκειται στην υποχρέωση αιτιολoγήσεως που θεσπίζεται στο άρθρο 296, δεύτερο εδάφιο, ΣΛΕΕ, η οποία δεν πληρούται ούτε κατ’ ελάχιστον, καθόσον ουδόλως προσδιορίζονται οι λόγοι για τους οποίους επιλέχθηκε η πόλη της Μπρατισλάβας για τη φιλοξενία της έδρας της Ευρωπαϊκής Αρχής Εργασίας.
      
         (1)  Απόφαση (ΕΕ) 2019/1199 η οποία ελήφθη κατόπιν κοινής συμφωνίας μεταξύ των αντιπροσώπων των κυβερνήσεων των κρατών μελών, της 13ης Ιουνίου 2019, σχετικά με τον καθορισμό της έδρας της Ευρωπαϊκής Αρχής Εργασίας (ΕΕ 2019, L 189, σ. 68).
      
         (2)  Κανονισμός (EE) 2019/1149 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την ίδρυση Ευρωπαϊκής Αρχής Εργασίας, την τροποποίηση των κανονισμών (ΕΚ) αριθ. 883/2004, (ΕΕ) αριθ. 492/2011 και (ΕΕ) 2016/589 και την κατάργηση της απόφασης (ΕΕ) 2016/344 (ΕΕ 2019 L 186, σ. 21).